RÅDETS RESOLUTION af 7. oktober 1997 om miljøaftaler (97/C 321/02)

RÅDET FOR DEN EUROPÆISKE UNION,

som henviser til traktaten om oprettelse af Det Europæiske Fællesskab,

som henviser til resolution vedtaget af Rådet og repræsentanterne for medlemsstaternes regeringer, forsamlet i Rådet den 1. februar 1993, om et program for Fællesskabets politik og virke inden for miljø og bæredygtig udvikling (1), der for øjeblikket er under revision (2),

som henviser til Kommissionens meddelelse af 27. november 1996 til Rådet og Europa-Parlamentet om miljøaftaler og til Kommissionens henstilling af 27. november 1996 om miljøaftaler til gennemførelse af fællesskabsdirektiver (3), og

som tager følgende i betragtning:

I resolutionen af 1. februar 1993 erkendes det, at det, for at alle samfundsniveauer kan inddrages og deles om ansvaret, vil være nødvendigt at uddybe og udvide rækken af virkemidler, der kan supplere den normgivende lovgivning; endvidere anerkendes udvikling og fremme af en bredere vifte af instrumenter samt fremme af konkrete metoder til forbedring af fælles aktioner og partnerskaber som prioriteter for Fællesskabets indsats,

1. BEMÆRKER, at hovedparten af medlemsstaterne i stigende grad gør brug af miljøaftaler som et politisk virkemiddel, omend under forskellige former, under forskellige retlige og faktiske omstændigheder og i forskellig udstrækning, mens Fællesskabet endnu kun har begrænset erfaring med miljøaftaler;

2. ER AF DEN OPFATTELSE, at miljøaftaler kan spille en vigtig rolle i viften af virkemidler ved at fremme en proaktiv holdning fra industriens side, især inden for sektorer med repræsentative organisationer eller med et begrænset antal virksomheder;

3. HILSER Kommissionens meddelelse VELKOMMEN som en værdifuld overvejelse af og et første skridt hen imod en bedre forståelse af miljøaftaler og en effektiv brug heraf;

4. ERKENDER, at miljøaftaler skal have nøje angivne mål, være gennemsigtige, troværdige og gennemførlige. Det FINDER, at den checkliste, der er indeholdt i meddelelsen, kan være et nyttigt udgangspunkt for udarbejdelse og anvendelse af miljøaftaler, dog således at de omstændigheder, der er specifikke for hver aftale, samt særlige nationale forhold vil skulle tages i betragtning, hvor det er relevant;

5. FINDER, at medlemsstaternes muligheder for at anvende miljøaftaler ved gennemførelsen af fællesskabsdirektiver bør udvides, samtidig med at man dog bl.a. ikke må glemme den sædvanlige gennemførelse i national ret, kravet om retssikkerhed og nødvendigheden af at sikre, at enkeltpersoners rettigheder og forpligtelser ikke berøres;

6. TILSKYNDER Kommissionen til, når det er hensigtsmæssigt, at angive i sine direktivforslag og udtrykkeligt begrunde, hvilke bestemmelser der kan gennemføres gennem miljøaftaler, idet der tages hensyn til, at medlemsstaterne er forpligtet til at garantere, at de mål, der foreskrives ved direktiver, bliver opfyldt;

7. NOTERER SIG retningslinjerne i Kommissionens henstilling, men MENER, at yderligere arbejde er nødvendigt med henblik på i samråd med medlemsstaterne at klarlægge, hvorledes miljøaftaler kan anvendes til gennemførelse af fællesskabsdirektiver;

8. MÆRKER SIG, at Kommissionen agter at vurdere hensigtsmæssigheden af miljøaftaler på fællesskabsplan fra sag til sag;

9. FINDER med forbehold af yderligere overvejelser af spørgsmålet, at sådanne miljøaftaler bør forhandles efter nærmere aftalte procedurer;

10. OPFORDRER Kommissionen til så hurtigt som muligt at indlede yderligere arbejde i overensstemmelse med denne resolution og at fremlægge en redegørelse for de resultater, der er opnået, og de erfaringer, der er indvundet med miljøaftaler på fællesskabsplan og med miljøaftaler til gennemførelse af bestemmelser i fællesskabsdirektiver.

(1) EFT C 138 af 17. 5. 1993, s. 1.

(2) EFT C 140 af 11. 5. 1996, s. 5.

(3) EFT L 333 af 21. 12. 1996, s. 59.